**Informatīvais ziņojums**

### “Par 2018. gada 22.-23. marta Eiropadomē izskatāmajiem jautājumiem”.

2018. gada 22.-23. marta Eiropadomes uzmanības centrā būs nodarbinātība, izaugsme un konkurētspēja. Eiropadome pievērsīsies arī ES-Rietumbalkānu samitam, kā arī ES attiecībām ar Turciju un Krieviju. Valstu un valdību vadītāju diskusijas par ES nākotni ietvaros plānota diskusija par nodokļiem.

*Nodarbinātība, izaugsme un konkurētspēja*

Eiropadome izvērtēs paveikto Vienotā tirgus stratēģiju[[1]](#footnote-1) īstenošanā. Ikgadējā Eiropas semestra cikla ietvaros Eiropadome apstiprinās 2018. gada prioritātes un rekomendācijas *euro* zonas ekonomikas politikai. Tāpat Eiropadome pievērsīsies sociālajiem un tirdzniecības jautājumiem.

Latvijas nostāja

Latvija kopumā atzinīgi vērtē līdz šim paveikto Vienotā tirgus stratēģiju īstenošanā, vienlaikus uzsverot, ka būtiski turpināt tālāko darbu. Latvijai ir svarīga atsevišķu priekšlikumu virzība, vienlaikus saglabājot augstu ambīciju līmeni pakalpojumu sektorā un Digitālā vienotā tirgus stratēģijas ietvaros. Noslēdzot darbu pie Klimata un enerģētikas satvara 2030. gadam tiesību aktu izstrādes, svarīgi ņemt vērā tādus principus kā izmaksu efektivitāte un labāks regulējums. Latvija atbalsta raitu Gāzes direktīvas grozījumu pieņemšanu. Svarīgi turpināt darbu ar mērķi pabeigt Kapitāla tirgu savienības izveidi.

Eiropas semestraietvarosLatvija kopumā atbalsta Eiropas Komisijas sagatavoto 2018. gada Izaugsmes ziņojumu un rekomendācijas *euro* zonas ekonomikas politikai.

Sociālajos jautājumosLatvija atbalsta Eiropas Komisijas pieeju Eiropas Sociālo tiesību pīlāra īstenošanā izmantot esošos procesus, t.sk. Eiropas semestri.

Eiropas Darbaspēka iestādes izveide, Latvijas skatījumā, var sniegt ieguldījumu efektīvākā cīņā ar pārrobežu pārkāpumiem un krāpšanu; sadarbības uzlabošanā starp nacionālajām iestādēm un informācijas pieejamības sekmēšanā, kā arī veicināt labās prakses apmaiņu, piemēram, par elastīgām nodarbinātības formām. Esam ieinteresēti Eiropas Darbaspēka iestādes uzņemšanā Latvijā.

Tirdzniecības jomā jāturpina paust stingrs atbalsts atvērtai tirdzniecības politikai un uz vienlīdzīgiem noteikumiem balstītai daudzpusējās tirdzniecības sistēmai. Svarīgi turpināt darbu pie ambiciozu, līdzsvarotu un uz vienlīdzīgiem nosacījumiem balstītu ES tirdzniecības nolīgumu noslēgšanas, lai veicinātu pieeju ārējiem tirgiem.

Ar bažām raugāmies uz 8. martā ASV Prezidenta apstiprinātajiem importa tarifiem 25% tēraudam un 10% alumīnijam, kas stāsies spēkā š.g. 23. martā. Uzskatām, ka ES pilnībā izpilda visus ASV izvirzītos kritērijus un ceram, ka ES tiks piešķirts izņēmums no šo tarifu attiecināšanas uz ES eksportu.

Vienlaikus uzskatām, ka ES ir jārāda gatavība reaģēt un jāizmanto tiesības pieņemt atbilstošus pasākumus, lai pēc iespējas mazinātu negatīvo ietekmi uz ES ekonomiku, ja ASV nolemj attiecināt paaugstinātos tarifus arī uz ES izcelsmes tērauda un alumīnija importu. Šajā kontekstā paužam atbalstu Eiropas Komisijas taktikai.

*Citi jautājumi*

Eiropadomē plānots pieņemt īsus secinājumus, gatavojoties ES - Rietumbalkānu samitam, kas notiks Sofijā, Bulgārijā 17. maijā. Sagaidāms, ka Eiropadome pievērsīsies ES attiecībām ar Turciju un neseno notikumu Solsberijā (Apvienotajā Karalistē) kontekstā attiecībām ar Krieviju.

Latvijas nostāja

Atbalstām ES-Rietumbalkānu samitu Sofijā, 2017. gada 17. maijā. Tas sniegs iespēju apliecināt ES atbalstu Rietumbalkānu reģiona valstīm un intensificēs šo valstu integrācijas procesu.

Latvija rūpīgi seko situācijas attīstībai Turcijā. Turcija ir nozīmīga sadarbības partnere, NATO sabiedrotā un ES kandidātvalsts, līdz ar to ES-Turcijas attiecības un to nākotne jāvērtē ilgtermiņa perspektīvā. Vienlaikus aizvien esam uzsvēruši nepieciešamību ievērot demokrātijas, likuma varas un cilvēktiesību standartus. Ir svarīgi turpināt uzturēt dialogu ar Turciju.

Latvija kategoriski nosoda 4. martā Solsberijā (Apvienotajā Karalistē) īstenoto ķīmisko ieroču pielietojumu. Latvija atbalsta Lielbritānijas centienus nozieguma apstākļu izmeklēšanā un ir gatava sniegt Lielbritānijai nepieciešamo atbalstu gan divpusēji, gan ES, NATO un ANO ietvaros, lai vienotos par kopīgu rīcību.

*Nodokļu jautājumi*

Eiropadomē plānota diskusija par nodokļiem digitālajai ekonomikai, krāpšanos ar nodokļiem un izvairīšanos no nodokļu nomaksas.

Latvijas nostāja

Latvija pilnībā atbalsta turpmākus pasākumus cīņā pret izvairīšanos no nodokļu maksāšanas un agresīvu nodokļu plānošanu ES un starptautiskajā līmenī. Ņemot vērā, ka kopš š.g. 1. janvāra Latvijā ir spēkā jauna nodokļu reforma, nevēlamies, ka nodokļu jomā tiek īstenotas plašas reformas ES līmenī.

Digitālo nodokļu jautājumā priekšroku dodam risinājumiem starptautiskajā līmenī. Vienlaikus esam gatavi meklēt ātrākus risinājumus arī ES līmenī gadījumā, ja risinājumi starptautiskajā līmenī būtiski aizkavējas. Detalizēti vērtēsim priekšlikumu, ko Eiropas Komisija plāno laist klajā 21. martā.

|  |  |
| --- | --- |
| Iesniedzējs: Ārlietu ministra vietā  Ekonomikas ministrs | A.Ašeradens |
| Vīza: valsts sekretārs | A.Pildegovičs |

Una Ķepīte, 67016381

[Una.Kepite@mfa.gov.lv](mailto:Una.Kepite@mfa.gov.lv)

1. Vienotā tirgus stratēģija, Digitālā vienotā tirgus stratēģija, Kapitāla tirgu savienības Rīcības plāns un Enerģētikas savienība. [↑](#footnote-ref-1)